
Adresseliste


2005/2139  ART-VI-KMV
15.02.2005

Vedtak om felling av jerv innenfor Meløy, Rødøy og Gildeskål kommuner – Nordland fylke

Med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet av eget tiltak vedtak om felling av tre jerv innenfor Meløy, Rødøy og Gildeskål kommuner i Nordland fylke. 

Bakgrunn

Meløy kommune og tilgrensende områder i Rødøy og Gildeskål kommuner har hatt en svært rask og omfattende økning i tap av sau forårsaket av jerv de siste 5-6 årene. I 1999 var det kun 12 brukere i de tre kommunene som søkte om erstatning for tap til rovvilt og 171 sau og lam ble erstattet. Beitesesongen 2004 var det 39 brukere som søkte om erstatning og 718 dyr ble erstattet. 

Fra å være en kommune tilnærmet uten tap til rovvilt for få år tilbake, var Meløy den kommunen i Nordland med høyest tap til jerv i 2003 og 2004. Om lag 20% av de erstattede tapene til jerv i fylket har vært i Meløy de to siste årene. En svært stor andel av de registrerte tapene av sau til jerv i fylket (46%) var i disse tre kommunene. 

Tyngdepunktet for utbredelsen av jerv i Nordland er i de indre strøk. I Fylkesmannens forvaltningsplan for store rovdyr er det uttalt at en fortsatt ønsker et lignende utbredelsesmønster. Det vil si at Fylkesmannen ønsker at man skal være mindre restriktiv med uttak i de ytre strøkene. Fylkesmannen ønsker å ha en slik differensiering for å redusere tapene av beitedyr til jerv. I forhold til et av de sentrale målene i planen er det derfor svært uheldig at det nå er så store tap i disse områdene som er ved kysten.

Lisensjakta 2004/2005 avsluttes 15. februar 2005. Jervenemnda for Nord-Norge samt Nord-Trøndelag fastsatte en totalkvote på 31 jerv i Nord-Norge, hvorav 12 jerv kunne felles i Nordland. Det aktuelle skadeområdet i Meløy, Rødøy og Gildeskål inngår i lisensjaktområde N2. Her var kvoten fastsatt til fem jerv ved jaktstart, og tre jerv er felt i løpet av lisensjakta. Imidlertid er ingen jerv felt innenfor det aktuelle skadeområdet i de tre kommunene. Under lisensjakta 2003/2004 ble det til sammen felt syv jerv i Nordland av en total kvote på 10 dyr. Ingen av de felte dyrene ble felt i kommunene Meløy, Rødøy og Gildeskål. 

Direktoratets vurdering

Lovgrunnlaget:

Det rettslige grunnlaget for avgjørelsen er Lov av 29. mai 1981 nr. 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder.

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Det vises også til St.meld. nr. 15 (2003-2004) og Innst. S. nr. 174 (2003-2004). 

Politiske og forvaltningsmessige rammevilkår:

Det nasjonale bestandsmålet for jerv er etter behandlingen av St.meld. nr. 15 (2003-2004) fastsatt til 39 årlige ynglinger, jf. Innst. S. nr. 174 (2003-2004). Energi- og miljøkomiteens flertall viser til at Norge etter Bern-konvensjonen har en forpliktelse til å sikre overlevelsen til alle de store rovviltartene i norsk natur, jf. Innst. S. nr. 174 (2003-2004). Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det er likevel et generelt vilkår at tillatelse til felling bare kan gis dersom fellingen ikke vil være skadelig for bestandens overlevelse. 
Nasjonalt overvåkingsprogram for rovvilt har gjort en oppdatert beregning av vinterbestanden av jerv i Norge med grunnlag i gjennomsnittlig antall verifiserte ynglinger av jerv i perioden 2002-2004. Beregningene gir et estimat på ca. 264 individer på landsbasis, hvorav ca. 155 individer i Nord-Norge. I perioden 1995-1997 ble bestanden estimert til ca. 220 individer, hvorav ca. 180 individer i Nord-Norge. Den registrerte økningen i jervebestanden på landsbasis har altså i hovedsak kommet i Sør-Norge, og i 2004 var det for første gang registrert flere ynglinger av jerv i Sør-Norge (26 ynglinger) enn i Nord-Norge (21 ynglinger). 

Direktoratet konstaterer at jervebestanden på landsbasis i dag er over det nasjonale målet som er fastsatt i Innst. S. nr. 174 (2003-2004). De tre siste årene er det registrert 30, 47 og 47 ynglinger av jerv på landsbasis. 

Det nasjonale bestandsmålet for jerv er fastsatt til 39 årlige ynglinger som nevnt over. Fordelingen av det nasjonale målet på de ulike forvaltningsregionene var et av høringstemaene når forskrift om forvaltning av rovvilt ble sendt på høring høsten 2004. De nasjonale bestandsmålene for regionene blir endelig fastsatt i denne forskriften som trer i kraft 1. april 2005. I høringsutkastet var det foreslått et mål om 10 årlige ynglinger av jerv i Nordland fylke. 

Om fellingsregimene:

Lisensjakta på jerv er motivert ut fra den skade som jerv påfører bufe- og tamreinnæring, og er samtidig et virkemiddel for å begrense veksten og/eller utbredelsen av bestanden. For at den skadereduserende effekten skal være størst mulig er det viktig at lisensjakta i sterk grad styres mot områder med skadeproblemer. Det er lisensjakt som skal være den normale beskatningsformen også i fremtiden for å redusere skade som jerv påfører bufe- og tamreinnæring, jf. St.meld. nr. 15 (2003-2004). Erfaring viser nemlig at det er ønskelig å tilrettelegge fellingsregimene på en slik måte at fellingen i størst mulig grad kan utøves av lokalkjente og lokalt tilknyttede jegere. Det vil imidlertid være tilfeller der lisensjakta ikke gir den ønskede måloppnåelse, og skadefelling vil da være et virkemiddel for å kunne avverge en alvorlig skadesituasjon. 

Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i det gjeldende området vil kunne være mer usikker da en kan felle individer som er på vandring, og følgelig ikke har fast tilhold i skadeområdet. Direktoratet vurderer det imidlertid som hensiktsmessig i dette tilfellet å iverksette felling av enkeltindivider umiddelbart og før yngleregistreringssesongen starter, for å sikre den ønskede måloppnåelsen. 

I henhold til forvaltningsforskriften § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger at forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter. Det aktuelle området er et viktig beiteområde for sau, og er også reinbeiteområde. Det har vært en rask og omfattende økning i tap av sau til jerv i det aktuelle området de siste 5-6 årene. I forvaltningsplanen for Nordland fremgår det videre at tyngdepunktet for jervens utbredelse er ønsket i indre strøk av fylket. 

Om bestandssituasjonen og overvåking av jerv i Nordland:

Det er de fire siste årene registrert 11-13 ynglinger av jerv i Nordland. Sammenholdt med annen informasjon om aktivitet av jerv har jervbestanden i Nordland vært relativ stabil de senere årene. Bestanden ligger følgelig også over det foreslåtte nasjonale bestandsmålet for jerv i Nordland. 

Sist det ble registrert yngling av jerv i Meløy var i 1992, og i Gildeskål i 2001. Det ble påvist en yngling i Rødøy i 2004, hvor valpene ble avlivet etter tillatelse fra direktoratet. I begynnelsen av mars begynner årets yngleregistrering av jerv i Nordland, og det vil i dette arbeidet være spesiell fokus på skadeområdet i Meløy, Rødøy og Gildeskål. Parallelt med fellingsforsøket vil Statens naturoppsyn også samle inn ekskrementer fra jerv til bruk for genetiske analyser. Dette for at forvaltningen med større grad av sannsynlighet kan fastslå hvor mange jerv som er i området, samt fordelingen på kjønn. Dette vil igjen bli brukt av direktoratet for å vurdere fellinger og evt. hiuttak i løpet av våren, samt å dokumentere måloppnåelse i etterkant. 
Konklusjon

På bakgrunn av en helhetsvurdering av situasjonen i det aktuelle området vurderer direktoratet det for forsvarlig å ta ut tre jerv i området. Et slikt uttak vurderes ikke å være til skade for jervebestandens overlevelse, eller for å komme i konflikt med det nasjonale bestandsmålet for jerv, jf. Innst. S. nr. 174 (2003-2004). Det vises til at det i dette området er gjennomført forebyggende tiltak som tidligsanking og ekstraordinært tilsyn, men at det likevel har vært betydelige jerveskader i området. Det er ikke felt jerv i dette området under lisensjakta i 2004/2005. Potensialet for framtidige skader på sau i det aktuelle området vurderes for å være betydelig.

Dersom yngling påvises i området før evt felling av enkeltdyr er utført, skal direktoratet varsles for å gjøre en vurdering av om tillatelse til felling av enkeltdyr skal endres til uttak og avliving av årsunge(r) og mordyr fra ynglehi.

Ut fra vurderingene ovenfor, og med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, treffer direktoratet vedtak om felling av tre jerv innenfor nærmere avgrenset område. Det må tilstrebes å unngå felling av ynglende tispe.

Følgende vilkår er knyttet til iverksettelse av fellingstillatelsen:

1. Fellingsområdet omfatter Rødøy kommune nord for Melfjorden/Nordfjorden, Meløy kommune og Gildeskål kommune sør for Beiarfjorden i Nordland fylke. Forsøk på felling må rettes mot områder med konsentrerte jervskader på sau. 

2. Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket. Fellingsforsøket gjennomføres i tråd med fastsatt instruks for det statlige fellingslaget ved uttak av vilt.

3. Tillatelsen gjelder i tidsrommet 16. februar 2005 – 2. mars 2005. 

4. Direktoratet for naturforvaltning v/artsavdelingen kan til enhver tid trekke tilbake fellingstillatelsen.

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Gisle Skogmo
Terje Bø

fung. direktør


	Adresseliste:

	Fylkesmannen i Nordland
	Statens Hus
	8002
	Bodø

	Meløy kommune
	Postboks 214
	8150
	Ørnes

	Rødøy kommune
	Postboks 93
	8185
	Vågaholmen

	Gildeskål kommune
	Postboks 70
	8140
	Inndyr

	Salten politidistrikt
	Postboks 1023
	8001
	Bodø

	Miljøverndepartementet
	Postboks 8013 Dep
	0030
	Oslo

	Rovviltnemnda i Nordland v/ Fylkesmannen i Nordland
	Statens Hus
	8002
	Bodø


	Besøksadresse:

Tungasletta 2

Postadresse:

N-7485 Trondheim
	Telefon:

73 58 05 00

Telefaks:

73 58 05 01
	Videokonf:

73 90 51 40
	Internett:

www.dirnat.no
E-post:

Postmottak@dirnat.no
	Saksbehandler:

Knut Morten Vangen

Telefon:

73 58 05 00


5


